Զորքերի կուտակումներ` սահմանին, դիվանագիտական ջանքեր` մայրաքաղաքներում
 Նախագահ Ջո Բայդենն ասում է, որ ինքը և Գերմանիայի նոր կանցլերն Ուկրաինայի շուրջ զարգացող իրադարձությունների հարցում ունեն նույն մոտեցումներն ու կարծիքը: Երկու առաջնորդները երկուշաբթի օրն անցկացրել են միմյանց հետ առաջին հանդիպումը:
Ռուսաստանի կողմից Ուկրաինայի դեմ ռազմական գործողություններ սկսելու դեպքում Միացյալ Նահանգները և Գերմանիան ունեն իրենց քայլերը համակարգելու հարցում համաձայնություն: Ջո Բայդենի եւ Օլաֆ Շոլցի խոսքերով, այդ դեպքում Ռուսաստանը կկանգնի դաժան հետևանքների առջեւ: Անվտանգության մասին մտահոգություններ հայտնելով, Մոսկվան ավելի քան 100, որոշ հաշվարկներով` 130 հազար թվակազմով ուժեր է տեղակայել Ուկրաինայի հետ սահմանին: Կիրակի օրը ամերիկյան 1700 թվակազմով հատուկ ջոկատայիններ էլ ժամանեցին Լեհաստանի հարավ-արևելք՝ տեղակայվելո ուկրաինական սահմանի մոտ։ Բայդենն ասում է, թե կարծում է, որ դիվանագիտական լուծումը դեռ հնարավոր է: ‘’Այսօր ես և կանցլերը քննարկեցինք մեր սերտ համագործակցությունը, մշակեցինք պատժամիջոցների խիստ փաթեթ, որն ընդգծում է միջազգային վճռականությունը և արագ ու ծանր հետևանքները, որոնք կկանգնեն Ռուսաստանի առջեւ’’, ասել է Բայդենը: Գերմանիայի կանցլեր Օլաֆ Շոլցը հանդես է եկել նման հայտարարությամբ, սակայն առանց սպառնալու դադարեցնել «Հյուսիսային հոսք 2» գազատարի շինարարությունը: Հիշեցնենք, որ խողովակաշարը ամեն տարի Ռուսաստանից նախատեսում է Եվրոպա առաքել 55 միլիարդ խորանարդ մետր բնական գազ։ Իսկ ահա Բայդենը լրագրողներին հավաստիացրել է, որ գազամուղն իսկապես կդադարեցվի, եթե Ռուսաստանը ներխուժում իրականացնի: ‘’Այդ դեպքում «Հյուսիսային հոսք 2» չի լինի’’, ասել է Բայդենը: Նախկին կանցլեր Անգելա Մերքելը բացահայտորեն համաձայն չէր Բայդենի այս տեսակետին, սակայն այդ դիրքորոշումն այսօր կարող է փոխվել, ասում են վերլուծաբանները: Ինչպես Ջոնս Հոփկինսի համալսարանի վերլուծաբան Ջեֆրի Ռաթքեն է ‘’Զում’’-ի միջոցով հիշեցնում, ‘’Գերմանիայի կառավարությունը և կանցլեր Շոլցը խոստովանել են, որ Ուկրաինայի դեմ ռուսական ագրեսիայի դեպքում նույնիսկ «Հյուսիսային հոսք 2» գազատարի հարցը կդրվի սեղանին»: Այս խորացող հակամարտությանը լուծում տալու ջանքերի շրջանակներում Ֆրանսիայի նախագահ Էմանուել Մակրոնն էլ երկուշաբթի օրը հանդիպել էր Պուտինին: Շոլցը նույնպես նախատեսում է այց դեպի Մոսկվա, որից մեկ շաբաթ առաջ նախատեսում է այց դեպի Կիեւ: Մի կողմից ավելանում է զորքերի թվակազմը սահմանին, մյուս կողմից խորանում են դիվանագիտական ջանքերը սահմաններից հեռու: